Združeni zadevi T‑568/16 in T‑599/16

Alberto Spagnolli in drugi

proti

Evropski komisiji

„Javni uslužbenci – Uradniki – Smrt zakonca, ki je bil uradnik – Upravičenci umrlega uradnika – Družinska pokojnina – Pokojnina po starših – Premestitev uradnika, ki je preživeli zakonec, na drugo delovno mesto – Prilagoditev plače – Način izračuna družinske pokojnine in pokojnine po starših – Člen 81a Kadrovskih predpisov – Obvestilo o spremembi pokojninskih pravic – Akt, ki posega v položaj v smislu člena 91 Kadrovskih predpisov – Člen 85 Kadrovskih predpisov – Povračilo neupravičeno izplačanih zneskov – Pogoji – Odškodninski zahtevek za povrnitev premoženjske in nepremoženjske škode“

Povzetek – Sodba Splošnega sodišča (deveti senat) z dne 14. junija 2018

(Kadrovski predpisi, členi 80, 81a in 84, in Priloga VIII, člen 21)

Obvestila o določitvi pokojninskih pravic, sprejetega po ponovni preučitvi pravnega položaja zadevnih oseb in na podlagi novih dejstev, ni mogoče šteti za izključno potrditveni akt predhodnega obvestila o določitvi pokojninskih pravic. To obvestilo je, prav nasprotno, akt, ki s tem, da nadomešča prejšnje akte, pomembno spreminja pravni položaj zadevnih strank, neposredno in takoj vpliva na njihove interese ter je torej akt, ki posega v njihov položaj v smislu člena 90(2) in člena 91 Kadrovskih predpisov. (Glej točki 51 in 57.)

Glej besedilo odločbe. (Glej točke 69, 70, 76, 77 in od 80 do 82.)

Člen 81a Kadrovskih predpisov se nanaša na družinsko pokojnino in na pokojnino po starših. Zato je metoda izračuna pokojninskih pravic, ki jo je uporabila institucija, v delu, v katerem obračunava pokojnino po starših pri resničnem prihodku, za katerega velja zgornja meja iz člena 81a, v skladu s to določbo. Uvodoma je treba navesti, da so pokojnine po starših določene v členu 80 Kadrovskih predpisov, ki spada pod naslov V, poglavje 3, Kadrovskih predpisov, „Prejemki in dajatve iz socialne varnosti“. Te pokojnine so resnične pokojnine, za katere kot take velja pokojninska ureditev iz Kadrovskih predpisov. Dalje, način izračuna pokojnine po starših je določen v poglavju 4, člen 21, Priloge VIII h Kadrovskim predpisom na podlagi napotila iz člena 84 Kadrovskih predpisov, naslov tega poglavja pa je „Pokojnina po starših“. Na podlagi te pripombe je mogoče ugotoviti, da zakonodajalec izraz „pokojnina po starših“ ni uporabil le za opredelitev pokojnine preživelega zakonca umrlega uradnika, in sicer za družinsko pokojnino stricto sensu, ampak tudi za določbe glede pokojnine po starših. Tako, čeprav je res, da se nekatere določbe izrecno sklicujejo na pokojnine po starših, to ne izključuje, da se druge določbe, čeprav se ne navajajo izrecno, zanje lahko uporabljajo, če gre za resnične pokojnine, za katere zato veljajo določbe Kadrovskih predpisov, ki se na splošno uporabljajo za pokojnine. Poleg tega, ker je člen 81a Kadrovskih predpisov ena od končnih določb naslova V, poglavje 3, Kadrovskih predpisov in spada med določbe, ki se uporabljajo za pokojnine, med katerimi so pokojnine iz člena 80, člena 81a ni mogoče razlagati tako, da izključuje pokojnine po starših. Uporabo izraza „pokojnine po starših“ v tej določbi v množini je treba razumeti tako, da se sklicuje na vse vrste „pokojnin“, katerih podlaga je smrt uradnika, to pa ni le primer družinske pokojnine, ampak tudi pokojnine po starših. Poleg tega na podlagi člena 80, od prvega do tretjega odstavka, Kadrovskih predpisov in člena 21 Priloge VIII h Kadrovskim predpisom družinska pokojnina in pokojnina po starših povezani, saj je znesek druge pogojen z zneskom prve. V vsakem primeru namen pokojnine po starših, ki je nadomestilo za dodatne stroške, ki jih ima preživeli uradnik glede vzdrževanja otrok, pripomore k temu, da se ohrani ekonomska neodvisnost teh otrok. Ker pokojnina po starših omogoča, da se nadomestijo dodatni stroški vzdrževanja otrok, je del družinskih prihodkov in zanjo velja pravilo, s katerim se prepoveduje obogatitev zaradi smrti starša uradnika, ki je pravilo, katerega spoštovanje se zagotavlja z uporabo zgornje meje, določene v členu 81a Kadrovskih predpisov. (Glej točke od 94 do 96, 103 in 104.)

Člen 85 Kadrovskih predpisov ureja možnost, da upravni organ izterja vsak neupravičeno plačani znesek, če sta izpolnjena dva pogoja, in sicer, prvič, če je prejemnik vedel, da ni pravne podlage za tako plačilo, in drugič, če je bila odsotnost pravne podlage tako očitna, da bi moral vedeti zanjo. V prvem primeru mora uprava dokazati, da je prejemnik dejansko vedel, da ni pravne podlage za tako plačilo. Glede druge predpostavke je treba v vsakem obravnavanem primeru upoštevati zmožnost zadevnega uradnika, da opravi potrebna preverjanja. Pri presoji očitnosti napake, ki jo je storila uprava, je poleg ravni odgovornosti uradnika, ki je povezana z njegovim nazivom in dobo službovanja, treba upoštevati stopnjo jasnosti določb iz Kadrovskih predpisov, ki določajo pogoje za dodelitev nadomestila, do katerega je zadevna oseba upravičena, in pomen sprememb v njenem osebnem ali družinskem položaju, kadar je izplačilo spornega zneska povezano s presojo, ki jo o takem položaju opravi uprava. Ni treba, da je zadevna oseba, ki deluje s potrebno skrbnostjo, zmožna natančno ugotoviti obseg napake, ki jo je storila uprava. Glede tega zadostuje, da je zavezana k temu, da upravo s tem ustrezno seznani, če dvomi o utemeljenosti spornega plačila, da slednja izvede potrebna preverjanja. Ni mogoče potrditi tega, da bi sposobnosti in znanja, povezana z nazivom uradnika, temu lahko omogočili, da le na podlagi prebranega Obvestila o spremembi družinske pokojnine in pokojnine po starših, reši težave pravne razlage zadevnih določb Kadrovskih predpisov, da identificira izračune, ki jih je uporabila uprava, in da razume, da so bile v Obvestilu o določitvi pokojninskih pravic napake, na podlagi katerih so bila izplačana neupravičena izplačila. (Glej točke od 146 do 148, 153, 155 in 169.)

Glej besedilo odločbe. (Glej točki 185 in 186.)